Potkut saanut kemiläinen opettaja on kantajana ainakin 200 oikeusjutussa – Riitoja 20 kunnan kanssa

Kemiläisen opettajan Raimo Maunun nimi saa monen kunnan ja kaupungin viranhaltijat ympäri Suomea epätoivon partaalle. Siihen on syynsä. Maunu on ryhtynyt laatimaan ahkerasti valituksia sen jälkeen, kun hänet irtisanottiin lehtorin virasta Rovaniemellä, kaikkein valitusmahdollisuuksien jälkeen korkeimman hallinto-oikeuden päätöksellä joulukuussa 2013. Maunun lasketaan olleen riitajutuissa kantajana jopa 200 oikeudenkäynnissä – eivätkä kaikki hänen tekemänsä kantelut, valitukset ja tutkimuspyynnöt ole edes edenneet hallintotuomioistuimiin tai yleisiin tuomioistuimiin. Tapauksen erityispiirre on se, että Maunun epäillään ylläpitävän valitusrumbaa puhtaasti ansaitsemistarkoituksessa. Näin myös tuoreimmassa tapauksessa Kankaanpäässä, jonka opettajanvalinnasta tehtyä kannetta Vaasan hovioikeus käsitteli keskiviikkona. - Ei ole hyväksyttävää, että Maunu on hakenut virkaa vaikuttimenaan saada kaupungilta korvausta tasa-arvolain nojalla ilman todellista perustetta, Satakunnan käräjäoikeus perusteli runsas vuosi sitten ratkaisuaan hylätä kanne. Kankaanpäässä kysymys oli keväällä 2014 avoimeksi julistetun yhteislyseon psykologian, uskonnon ja filosofian päätoimisen tuntiopettajan määräaikaisesta virasta. Valinnassa päädyttiin ratkaisuun, jossa kaksi sivutoimista tuntiopettajaa jakoi työt. Turun hallinto-oikeus kumosi myöhemmin nimityspäätöksen virkamiesoikeudellisen virheen vuoksi. Maunu haki virkaa, kuten kymmentä muutakin, ajallisesti päällekkäisiä opettajan töitä maan eri puolilta. Hän ei päässyt edes haastatteluun. Maunun mukaan valinnassa suosittiin Kankaanpään kaupungin palveluksessa aiemmin toimineita naishakijoita, vaikka hän oli omasta mielestään sekä ansioitunein että kokenein hakija virkaan. Maunu ilmoittaa, että hänellä on lukio-opetuksesta yli 20 vuoden ammattikokemus. Maunu nosti kanteen Kankaanpäätä vastaan tasa-arvolain vastaisesta syrjinnästä ja vaati 17 360 euron suuruista hyvitystä kärsimästään vääryydestä. Eurolleen samansuuruisen korvausvaatimuksen Maunu esitti aiemmin ainakin Lapualla opettajanviran täytön jälkimainingeissa. Kankaanpään tapaus on Maunun historiassa hyvin tyypillinen. Jos Maunun hakemaan virkaan valitaan nainen, hän ottaa heti esille tasa-arvokortin. Maunu on muodollisesti pätevä hakija. Satakunnan käräjäoikeus pitää todennäköisenä, ettei Maunulla ollut edes tarkoitusta ottaa virkaa vastaan. Käräjäoikeus epäilee kanteen nostamisen taustalla olleen puhtaasti taloudellisia vaikuttimia. Noin kaksi kuukautta sen jälkeen, kun Turun hallinto-oikeus oli hylännyt Kankaanpään opettajavalinnat, kaupunki tarjosi Maunulle 7 000 euroa, jotta tämä vetäisi kanteensa pois. Lapin Kansan (LK 14.1.2014) mukaan Maunu on itse aiemmin tarjoutunut luopumaan joillakin muilla paikkakunnilla kanteesta, jos hänelle maksetaan 10 000–15 000 euroa. Tällä kertaa Maunu aluksi hylkäsi sovintotarjouksen, mutta myöhemmin käräjäoikeuden valmisteluistunnossa ilmoittikin hyväksyvänsä sen. Silloin tarjous ei ollut enää voimassa. Alma Media ei tavoittanut Raimo Maunua kommentoimaan oikeusjuttujaan. Muokkaus 9.12.2016 kello 6.18: Muokattu otsikkoa ja Muokkaus 9.12. 2016 kello 8.58 muokattu juttuun sanamuotoa ahkerasta valittamisesta. Raimo Maunu on aiemmin käynyt tai käy parhaillaan siviili- tai hallinto-oikeudellisia oikeudenkäyntejä ainakin Kankaanpään, Euran, Rovaniemen, Kemin, Puolangan, Lapuan, Kolarin, Alahärmän, Kauhavan, Vieremän, Haapaveden, Pihtiputaan, Parkanon, Forssan, Heinolan, Kuhmon, Sievin, Iin, Seinäjoen ja Mikkelin kaupunkeja ja kuntia vastaan. Oikeusjuttujen määrät ovat kuitenkin paljon isompia. Jo vuoteen 2012 mennessä Rovaniemen kaupunki laski Maunun aloittaneen yli 50 erilaista oikeudellista prosessia kaupunkia vastaan. Tiettävästi yhden kerran Maunu valittiin oikaisuvaatimuksen jälkeen virkaan. Silloinkaan hän ei ottanut tehtävää vastaan.